ญี่ปุ่นให้ไทยกู้2.4หมื่นล้านเยน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — รัฐบาลญี่ปุ่นลงนามให้กู้ไทย สร้างสะพานข้ามแม่น้ำเจ้าพระยา และรถไฟฟ้าสายสีม่วง
นายประดิษฐ์ ภัทรประสิทธิ์ รมช.คลัง เปิดเผยว่า คลังได้ลงนามเงินกู้กับองค์การความร่วมมือระหว่างประเทศของญี่ปุ่น หรือไจกา จำนวน 2 โครงการ วงเงิน 23,946 ล้านเยน ประกอบด้วย 1.โครงการก่อสร้างสะพานข้ามแม่น้ำเจ้าพระยาบริเวณถนนนนทบุรี 1 ของกรมทางหลวงชนบท 7,307 ล้านเยน 2.โครงการรถไฟฟ้าสายสีม่วง (บางใหญ่บางซื่อ) ระยะที่ 2ของรถไฟฟ้าขนส่งมวลชนแห่งประเทศไทย (รฟม.) กระทรวงการคลังค้ำประกัน 16,639 ล้านเยน
ทั้งนี้ เงินกู้รัฐบาลญี่ปุ่นเป็นเงินกู้เงื่อนไขผ่อนปรน โดยมีอัตราดอกเบี้ยสำหรับการจัดซื้อจัดจ้างสินค้าและบริการสำหรับโครงการที่ 1 อัตรา 0.95% ต่อปี ระยะชำระหนี้ 20 ปี รวมระยะเวลาปลอดหนี้เงินต้น 6 ปี และอัตราดอกเบี้ยสำหรับโครงการ โครงการที่ 2 อัตรา 1.4% ต่อปี ระยะชำระหนี้ 25 ปี รวมระยะเวลาปลอดหนี้เงินต้น 7 ปี 
มีอัตราดอกเบี้ยสำหรับส่วนค่าจ้างที่ปรึกษา 0.01% ต่อปี โดยมีค่าธรรมเนียมผูกพันเงินกู้ 0.1% ของวงเงินที่ยังไม่ได้เบิกจ่าย ส่วนเงื่อนไขในการจัดซื้อสินค้าและบริการเปิดโอกาสให้กระทำโดยเสรี โดยสามารถจัดซื้อสินค้าและบริการได้จากทุกประเทศ โดยวิธีประกวดราคานานาชาติ โดยไม่จำเป็นต้องซื้อเฉพาะประเทศญี่ปุ่น
สำหรับรัฐบาลญี่ปุ่นได้ให้ความช่วยเหลือทางการเงินในรูปเงินกู้เงื่อนไขผ่อนปรนเพื่อการพัฒนาเศรษฐกิจและสังคมแก่ประเทศไทยอย่างต่อเนื่องมาตั้งแต่ปี 2511 จนถึงปัจจุบันมีวงเงินกู้รวมทั้งสิ้น 2,164,405 ล้านเยน โดยความช่วยเหลือทางการเงินส่วนใหญ่จะมุ่งให้แก่โครงการพัฒนาด้านโครงสร้างพื้นฐาน พัฒนาเมือง และพัฒนาชนบท รวมทั้งโครงการพัฒนาด้านสิ่งแวดล้อมและทรัพยากรมนุษย์
นายประดิษฐ์ กล่าวว่า ถือเป็นสัญญาณที่ดีที่รัฐบาลญี่ปุ่นปล่อยกู้ให้กับประเทศไทย หลังจากที่ก่อนหน้านี้มีกระแสข่าวว่ารัฐบาลไม่พอใจการตายของนักข่าวญี่ปุ่นที่มาทำข่าวการชุมนุมในเมืองไทยในช่วงที่ผ่านมา จนอาจจะไม่ปล่อยกู้ให้ไทย แต่วันนี้มีความชัดเจนแล้วว่ารัฐบาลญี่ปุ่นจะปล่อยกู้ให้ไทยพัฒนาเศรษฐกิจต่อไป